तिहाड़ जेल ने लेटर लिख कोर्ट से मांगा डेथ वारंट
2000 Red Fort attack, Delhi Prisons Department writes to city court to issue death warrant against guilty, लाल किले पर हमला करने वाले आतंकी आरिफ उर्फ अशरफ को जल्द ही फांसी पर लटकाया जा सकता है।
लाल किले पर हमला करने वाले आतंकी आरिफ उर्फ अशरफ को जल्द ही फांसी पर लटकाया जा सकता है। तिहाड़ जेल ने दिल्ली की तीस हजारी कोर्ट को आतंकी की सजा पर डेथ वारंट जारी करने के लिए लेटर लिखा है। 27 फरवरी को कोर्ट इस मामले पर सुनवाई करेगी।
बता दें कि अशरफ 2000 में लाल किले पर हुए आतंकी हमले में शामिल था। जिसके लिए ट्रायल कोर्ट ने उसे फांसी की सजा सुनाई थी। इस फैसले को दिल्ली हाईकोर्ट और सुप्रीम कोर्ट ने भी बरकरार रखा। हालांकि अभी अशरफ ने राष्ट्रपति को दया याचिका नहीं भेजी है।
आतंकी हमले में तीन लोगों की मौत हुई थी
22 दिसंबर 2000 को लश्कर-ए-तैयबा के 6 आतंकी लाल किले में घुस आए थे। उन्होंने अंधाधुंध फायरिंग की, जिसमें सेना के दो जवान समेत तीन लोगों की मौत हो गई थी। इस आतंकी हमले में राइफलमैन उमा शंकर मौके पर ही शहीद हो गए थे। वहीं, नायक अशोक कुमार ने अस्पताल में दम तोड़ दिया था। अटैक में एक आम नागरिक अब्दुल्ला ठाकुर की भी मौत हो गई थी।
2005 में कोर्ट ने अशरफ को सुनाई थी फांसी की सजा
इस मामले में अशरफ सहित 21 लोगों को आरोपी बनाया था। मोहम्मद आरिफ उर्फ अशरफ पाकिस्तानी नागरिक है, जो आतंकी संगठन लश्कर-ए-तैयबा से जुड़ा है। मामले में ट्रायल कोर्ट ने 2005 में अशरफ को फांसी की सजा सुना दी थी। जिसे दिल्ली हाईकोर्ट और सुप्रीम कोर्ट ने भी बरकरार रखा।
फिलहाल अशरफ तिहाड़ जेल में बंद है और जेल प्रशासन ने दोषी का डेथ वारंट जारी करने के लिए तीस हजारी कोर्ट को लेटर लिखा है। कोर्ट तय करेगा कि अशरफ को किस दिन और किस वक्त फांसी दी जाएगी।
अगर अशरफ को फांसी होती है तो वो चौथा आतंकी होगा जिसे सजा-ए-मौत मिलेगी। अशरफ से पहले मुंबई हमले को अंजाम देने वाले अजमल कसाब को 21 नवंबर 2012 को फांसी दे दी गई थी।